KIRJALLINEN KYSYMYS E-1448/01

esittäjä(t): Mogens Camre (UEN) komissiolle

(17. toukokuuta 2001)

Aihe: Vaarallisten aineiden kuljetuksia koskevien sääntöjen kääntäminen

Vaarallisten aineiden kuljetuksia koskevia uusia kansainvälisiä sääntöjä ei ole vielä käännetty tanskaksi.

Monien tanskalaisten kuljettajien on mahdotonta noudattaa näitä sääntöjä, eivätkä poliisit voi valvoa niiden noudattamista, koska säännöt ovat Tanskassa saatavissa vain englanniksi.

Vielä vaikeampaa tanskalaisten on tuntea rautatiekuljetuksia koskevia sääntöjä, koska ne ovat saatavissa vain ranskaksi, jota vain harvat Tanskassa osaavat.

Aikooko komissio varmistaa, että vaarallisten aineiden kuljetuksia koskevat uudet säännöt käännetään tanskaksi ennen niiden voimaantuloa?

Loyola de Palacion komission puolesta antama vastaus

(17. heinäkuuta 2001)

Uudet säännöt vaarallisten aineiden kuljetuksista on annettu neuvoston direktiiveissä 2001/6/EY(1) ja 2001/7/EY(2), jotka koskevat rautatie- ja maantiekuljetuksia. Ne tulevat voimaan 1. heinäkuuta 2001, ja ne on pantava täytäntöön vuoden 2002 loppuun mennessä. Direktiivit on jo julkaistu, ja niiden liitteiden yksityiskohtaiset tekniset määräykset julkaistaan heti, kun ne on käännetty kaikille yhteisön virallisille kielille.

Näitä teknisiä liitteitä on lähes 1 000 sivua, ja ne ovat melkein samanlaiset kuin kansainvälisten sopimusten tekniset määräykset. Nämä sopimukset ovat Yhdistyneiden Kansakuntien Euroopan talouskomission sopimus vaarallisten tavaroiden kansainvälisistä tiekuljetuksista (ADR-sopimus) ja vaarallisten aineiden rautatiekuljetuksia koskevat kansainväliset määräykset (RID-sopimus). Koska tekstimäärä on näin suuri ja käännöstyössä ilmenevistä ongelmista ollaan tietoisia, kansainvälisissä sopimuksissa annetaan 18 kuukautta aikaa lainsäädännön täytäntöönpanemiseen. Tämä koskee myös yhteisön direktiivejä, joissa todetaan, että jäsenvaltioiden on pantava molemmat direktiivit täytäntöön 31. joulukuuta 2002 mennessä (paitsi radioaktiivisten aineiden osalta). Tuohon päivämäärään mennessä yhteisön kaikkien kielten viralliset kääntäjät ovat käytettävissä.

Riippumatta lisäksi siitä, onko teksti saatavissa tanskankielisenä (tai muiden jäsenmaiden kielillä), kaikki jäsenvaltiot voivat päättää panna uudet säännöt täytäntöön vasta 31. joulukuuta 2002. Toisaalta jäsenvaltioiden on hyväksyttävä 1. tammikuuta 2003 saakka alueellaan vaarallisten aineiden kuljetukset, jotka toteutetaan ennen 1. heinäkuuta 2001 voimassa olleita säännöksiä noudattaen. Molempia säännöksiä voidaan soveltaa 1. heinäkuuta 2001 ja 31. joulukuuta 2002 välisenä aikana. Tilanne on sama kansainvälisesti kolmansien maiden kanssa ADR- ja RID-sopimuksia käytettäessä: voidaan käyttää joko vanhoja tai uusia säännöksiä. Kuljetusten turvallisuus taataan molemmilla tavoilla, eikä siirtymäkausi aiheuta oikeudellista epävarmuutta.

Joka tapauksessa komissio haluaa vakuuttaa, että tanskankielinen teksti on saatavissa samaan aikaan kuin muunkieliset versiotkin, ja tämä tapahtuu ennen direktiivien täytäntöönpanopäivämäärää eli ennen 31. joulukuuta 2002.

(1) Komission direktiivi 2001/6/EY, annettu 29 päivänä tammikuuta 2001, vaarallisten aineiden rautatiekuljetuksia koskevan jäsenvaltioiden lainsäädännön lähentämisestä annetun neuvoston direktiivin 96/49/EY mukauttamisesta tekniikan kehitykseen kolmannen kerran, EYVL L 30, 1.2.2001.

(2) Komission direktiivi 2001/7/EY, annettu 29 päivänä tammikuuta 2001, vaarallisten aineiden maantiekuljetuksia koskevan jäsenvalitoiden lainsäädännön lähentämisestä annetun neuvoston direktiivin 94/5/EY mukauttamisesta tekniikan kehitykseen kolmannen kerran, EYVL L 30, 1.2.2001.